L 332/8
EL
Επίσημη Εφημερίδα της Ευρωπαϊκής Ένωσης
27.12.2022
(33)
Ο κανονισμός (ΕΕ) 2020/852 τροποποίησε τον κανονισμό (ΕΕ) 2019/2088 με την επιβολή της υποχρέωσης στους συμμετέχοντες στις χρηματοπιστωτικές αγορές να περιλαμβάνουν στις προσυμβατικές και περιοδικές γνωστοποιήσεις χρηματοπιστωτικών προϊόντων που έχουν ως στόχο τους αειφόρες επενδύσεις και επενδύουν σε οικονομική δραστηριότητα που συμβάλλει στην επίτευξη περιβαλλοντικού στόχου, κατά την έννοια του άρθρου 2 σημείο 17 του εν λόγω κανονισμού, πληροφορίες σχετικά με τον περιβαλλοντικό στόχο, όπως ορίζεται στον κανονισμό (ΕΕ) 2020/852, καθώς και περιγραφή του τρόπου με τον οποίο και του βαθμού στον οποίο οι υποκείμενες επενδύσεις του χρηματοπιστωτικού προϊόντος πραγματοποιούνται σε περιβαλλοντικά βιώσιμες οικονομικές δραστηριότητες κατά τα οριζόμενα στο άρθρο 3 του εν λόγω κανονισμού.
Επιπλέον, ο κανονισμός (ΕΕ) 2019/2088 επιβάλλει πλέον επίσης στους συμμετέχοντες στις χρηματοπιστωτικές αγορές την υποχρέωση να περιλαμβάνουν στις προσυμβατικές και περιοδικές γνωστοποιήσεις χρηματοπιστωτικών προϊόντων που προωθούν περιβαλλοντικά χαρακτηριστικά τις πληροφορίες που απαιτούνται για τα χρηματοπιστωτικά προϊόντα τα οποία έχουν ως στόχο τους αειφόρες επενδύσεις και επενδύουν σε οικονομική δραστηριότητα που συμβάλλει στην επίτευξη περιβαλλοντικού στόχου κατά την έννοια του εν λόγω κανονισμού.
Είναι αναγκαίο να εξασφαλιστεί στους τελικούς επενδυτές η δυνατότητα να συγκρίνουν εύκολα τον βαθμό των επενδύσεων των χρηματοπιστωτικών προϊόντων σε περιβαλλοντικά βιώσιμες οικονομικές δραστηριότητες.
Συνεπώς, για τους σκοπούς του άρθρου 6 παράγραφοι 1 και 2 και του άρθρου 11 παράγραφος 2 του κανονισμού (ΕΕ) 2019/2088, οι συμμετέχοντες στις χρηματοπιστωτικές αγορές θα πρέπει να περιλαμβάνουν στα παραρτήματα των εγγράφων ή των πληροφοριών που αναφέρονται στο άρθρο 6 παράγραφος 3 και στο άρθρο 11 παράγραφος 2 του εν λόγω κανονισμού γραφικές παραστάσεις των εν λόγω επενδύσεων βάσει τυποποιημένης μέτρησης, σύμφωνα με την οποία ο αριθμητής περιλαμβάνει την αγοραία αξία των επενδύσεων σε περιβαλλοντικά βιώσιμες οικονομικές δραστηριότητες, ενώ ο παρονομαστής περιλαμβάνει την αγοραία αξία όλων των επενδύσεων.
Για την παροχή αξιόπιστων πληροφοριών στους τελικούς επενδυτές, ο αριθμητής θα πρέπει να περιλαμβάνει την αγοραία αξία των επενδύσεων στις εταιρείες στις οποίες γίνονται επενδύσεις, η οποία αντιπροσωπεύει το ποσοστό των περιβαλλοντικά βιώσιμων οικονομικών δραστηριοτήτων των εν λόγω εταιρειών στις οποίες γίνονται επενδύσεις, και τα έσοδα από χρεωστικούς τίτλους όταν οι όροι των χρεωστικών τίτλων απαιτούν τη χρήση των εν λόγω εσόδων για περιβαλλοντικά βιώσιμες οικονομικές δραστηριότητες.
Για την κάλυψη όλων των επενδύσεων που μπορούν να χρηματοδοτήσουν περιβαλλοντικά βιώσιμες οικονομικές δραστηριότητες, θα πρέπει να είναι δυνατόν να συμπεριλαμ­ βάνονται στον αριθμητή στοιχεία ενεργητικού υποδομής, ακίνητα περιουσιακά στοιχεία, στοιχεία ενεργητικού τιτλοποίησης και επενδύσεις σε άλλα χρηματοπιστωτικά προϊόντα, όπως αναφέρεται στο άρθρο 5 πρώτο εδάφιο και στο άρθρο 6 πρώτο εδάφιο του κανονισμού (ΕΕ) 2020/852.
Λόγω της έλλειψης αξιόπιστων μεθοδολογιών για τον προσδιορισμό του βαθμού στον οποίο τα ανοίγματα που επιτυγχάνονται μέσω παραγώγων συνιστούν ανοίγματα σε περιβαλλοντικά βιώσιμες οικονομικές δραστηριότητες, τα ανοίγματα αυτά δεν θα πρέπει να περιλαμβάνονται στον αριθμητή.
Ο παρονομαστής θα πρέπει να αποτελεί την αγοραία αξία όλων των επενδύσεων.
(34)
Επί του παρόντος δεν υπάρχει κατάλληλη μεθοδολογία για τον υπολογισμό του βαθμού στον οποίο τα ανοίγματα έναντι κεντρικών κυβερνήσεων, κεντρικών τραπεζών και υπερεθνικών εκδοτών («κρατικά ανοίγματα») συνιστούν ανοίγματα σε περιβαλλοντικά βιώσιμες οικονομικές δραστηριότητες.
Για την αύξηση της ευαισθητοποίησης των τελικών επενδυτών, είναι σκόπιμο ο βαθμός υλοποίησης των επενδύσεων σε περιβαλλοντικά βιώσιμες οικονομικές δραστηριότητες να υπολογίζεται και να αναπαριστάται γραφικά με δύο τρόπους.
Ο πρώτος τρόπος είναι να παρέχεται η δυνατότητα, αφενός, να συνυπολογίζονται στον αριθμητή οι επενδύσεις σε χρεωστικούς τίτλους που εκδίδονται από κεντρικές κυβερνήσεις, κεντρικές τράπεζες και υπερεθνικούς εκδότες όταν οι όροι των χρεωστικών τίτλων απαιτούν τη χρήση των εσόδων για περιβαλλοντικά βιώσιμες οικονομικές δραστηριότητες και, αφετέρου, να συνυπολογίζονται στον παρονομαστή οι επενδύσεις σε χρεωστικούς τίτλους που εκδίδονται από κεντρικές κυβερνήσεις, κεντρικές τράπεζες και υπερεθνικούς εκδότες ανεξάρτητα από τη χρήση των εσόδων.
Για την περαιτέρω τεκμηρίωση των επενδυτικών αποφάσεων των τελικών επενδυτών, οι συμμετέχοντες στις χρηματοπιστωτικές αγορές θα πρέπει να επεξηγούν τον λόγο για τον οποίο ορισμένα κρατικά ανοίγματα δεν συνιστούν περιβαλλοντικά βιώσιμες οικονομικές δραστηριότητες, μεταξύ άλλων ακόμη και στην περίπτωση που αυτό συμβαίνει λόγω της έλλειψης κατάλληλων μεθοδολογιών για τον υπολογισμό του βαθμού στον οποίο τα ανοίγματα αυτά αποτελούν ανοίγματα σε περιβαλλοντικά βιώσιμες οικονομικές δραστηριότητες.
Ο δεύτερος τρόπος είναι να εξαιρούνται τα κρατικά ανοίγματα τόσο από τον αριθμητή όσο και από τον παρονομαστή, ώστε να ενισχυθεί έτσι περαιτέρω η συγκρισιμότητα μεταξύ των χρηματοπιστωτικών προϊόντων και να παρέχεται η δυνατότητα στους τελικούς επενδυτές να αξιολογούν τον βαθμό στον οποίο τα χρηματοπιστωτικά προϊόντα επενδύουν σε περιβαλλοντικά βιώσιμες οικονομικές δραστηριότητες, χωρίς να συνυπολογίζονται τα κρατικά ανοίγματα.
(35)
Οι συμμετέχοντες στις χρηματοπιστωτικές αγορές θα πρέπει να μπορούν να βασίζονται σε τρίτους παρόχους δεδομένων σε περίπτωση που οι επιχειρήσεις δεν έχουν συμμορφωθεί ακόμη με την υποχρέωση που προβλέπεται στο άρθρο 8 του κανονισμού (ΕΕ) 2020/852 όσον αφορά τη γνωστοποίηση πληροφοριών σχετικά με τον τρόπο με τον οποίο και τον βαθμό στον οποίο οι δραστηριότητές τους συνδέονται με οικονομικές δραστηριότητες που χαρακτηρίζονται περιβαλλοντικά βιώσιμες σύμφωνα με τα άρθρα 3 και 9 του εν λόγω κανονισμού.
Για την αξιολόγηση των επενδύσεων σε εταιρείες στις οποίες γίνονται επενδύσεις οι οποίες δεν υπόκεινται στις γνωστοποιήσεις που απαιτούνται βάσει του άρθρου 8 του κανονισμού (ΕΕ) 2020/852, οι συμμετέχοντες στις χρηματοπιστωτικές αγορές θα πρέπει να αξιολογούν και να χρησιμοποιούν τα δεδομένα που δημοσιοποιούνται.
Μόνο όταν τα εν λόγω δεδομένα δεν είναι διαθέσιμα, θα πρέπει να επιτρέπεται στους συμμετέχοντες στις χρηματοπιστωτικές αγορές να χρησιμοποιούν δεδομένα που έχουν αντληθεί είτε απευθείας από εταιρείες στις οποίες γίνονται επενδύσεις είτε από τρίτους, σε κάθε περίπτωση, υπό την προϋπόθεση ότι τα δεδομένα που καθίστανται διαθέσιμα στο πλαίσιο των εν λόγω γνωστοποιήσεων είναι ισοδύναμα με τα δεδομένα που καθίστανται διαθέσιμα στο πλαίσιο των γνωστοποιήσεων που πραγματοποιούνται σύμφωνα με το εν λόγω άρθρο 8.